QLTมั่นใจผลงานไตรมาส3ฟื้นตัว
ควอลลีเทค ส่งสัญญานผลงานไตรมาส 3/2553 ฉายแววฟื้นตัวดีขึ้นหนุนกลุ่มลูกค้าเก่า-ใหม่เข้าใช้บริการงานทดสอบ และตรวจสอบเพิ่มขึ้น&nbsp;
18 ต.ค. 2553

ควอลลีเทค ส่งสัญญานผลงานไตรมาส 3/2553 ฉายแววฟื้นตัวดีขึ้นหนุนกลุ่มลูกค้าเก่า-ใหม่เข้าใช้บริการงานทดสอบ และตรวจสอบเพิ่มขึ้น 
นายสรรพัชญ์  รัตคาม   กรรมการผู้จัดการ  บริษัท ควอลลีเทค จำกัด(มหาชน) หรือ QLT ผู้ให้บริการครบวงจร ตั้งแต่การทดสอบแบบไม่ทำลาย (Non-Destructive Testing) ตรวจสอบและรับรองคุณภาพ(Inspection &amp; Certification)ของถังเก็บ ระบบท่อ และอุปกรณ์นิรภัยของเชื้อเพลิงทุกประเภท เปิดเผยว่า  แนวโน้มผลการดำเนินงานไตรมาส 3/2553  ของบริษัทคาดว่าจะฟื้นตัวดีขึ้นกว่าไตรมาส 2/2553 เนื่องจากภาวะเศรษฐกิจในประเทศ และปัญหาโครงการมาบตาพุดที่เริ่มคลี่คลายตามลำดับ   ส่งผลให้ลูกค้าทั้งรายเก่า และรายใหม่เริ่มมีความเชื่อมั่น และกลับเข้ามาใช้บริการงานทดสอบ และตรวจสอบงานด้านวิศวกรรมเพิ่มขึ้น  
“ภาพรวมของผลประกอบการไตรมาส 3/2553 จะเติบโตดีขึ้นจากช่วงครึ่งปีแรก 2553 ตามที่คาดการณ์ไว้ ตามการขยายตัวของกลุ่มอุตสาหกรรมพลังงาน   หลังจากที่เริ่มเห็นสัญญาณของภาวะเศรษฐกิจ และการลงทุนฟื้นตัวดีขึ้น  ส่งผลให้ลูกค้าหลัก ๆ เริ่มกลับมาใช้บริการเพิ่มขึ้น   เช่น กลุ่มอุตสาหกรรมพลังงาน  ,ปิโตรเคมี  ,โรงงาน  กลุ่มชิ้นส่วนส่งออก ,กลุ่มรับเหมาก่อสร้าง  รวมทั้งกลุ่มลูกค้าใหม่ ๆ”นายสรรพัชญ์ กล่าว
นอกจากนี้  การที่ปตท. และบางจาก ซึ่งเป็นฐานลูกค้าหลักของบริษัทมีแผนขยายโครงการลงทุนใหม่ ๆ เพิ่มเติมในช่วงระยะเวลาที่เหลือของปี 2553  เชื่อว่าจะส่งผลดีต่อบริษัท   โดยช่วยเพิ่มโอกาสในการเข้าประมูลงานใหม่ ๆ เข้ามาอย่างต่อเนื่อง   ซึ่งจะทำให้บริษัทมีมูลค่างานในมือ (Backlog) เพิ่มขึ้นด้วย   จากปัจจุบันที่มีอยู่มากกว่า  300 ล้านบาท   โดยคาดว่ารายได้ทั้งปี 2553 จะเติบโตตามเป้าใกล้เคียงกับปี 2552 ที่มีรายได้อยู่ที่  279.71 ล้านบาท
“ในอุตสาหกรรมปิโตรเคมี และอุตสาหกรรมพลังงาน  การสร้างคลังน้ำมัน   คลังก๊าซ  ต่างมีความต้องการใช้บริการงานด้านทดสอบ และตรวจสอบทางวิศวกรรมอย่างต่อเนื่อง เพื่อให้เกิดคุณภาพ และความปลอดภัยให้มากที่สุด   คาดว่าธุรกิจดังกล่าวยังมีแนวโน้มเติบโตต่อเนื่อง “ นายสรรพัชญ์ กล่าว